ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ಫ್ಲಿಂಟ್, ಆಸ್ಟಿನ್
ಫ್ಲಿಂಟ್, ಆಸ್ಟಿನ್

1812-86, ಗುಂಡಿಗೆಯ ರೋಗದ ಒಂದು ವಿಶಿಷ್ಟ ಮರ್ಮರವನ್ನು ಮೊದಲು ಕಂಡುಹಿಡಿದು ವರ್ಣಿಸಿದ್ದರಿಂದ ಹೆಸರಾಗಿರುವ ಅಮೆರಿಕದ ವೈದ್ಯ. ಇವನು ಹಾರ್ವರ್ಡ್ ವೈದ್ಯಪದವೀಧರ (1833). ಬಫೆಲೊ ಕಾಲೇಜಿನ ಸ್ಥಾಪಕ ಅಧ್ಯಾಪಕನಾಗಿ ವೈದ್ಯ ಕಲಿಸುತ್ತಿದ್ದ (1847-52). ಆಮೇಲೆ, ಇನ್ನೂ ಕೆಲವು (ರಷ್ ವೈದ್ಯ ಕಾಲೇಜು, ಲೂಯಿವಿಲ್ಲೆ ವಿಶ್ವವಿದ್ಯಾಲಯ) ವೈದ್ಯ ಕಾಲೇಜುಗಳಲ್ಲೂ ವೈದ್ಯ ಚಿಕಿತ್ಸಾಶಾಸ್ತ್ರದ ಪ್ರಾಧ್ಯಾಪಕನಾಗಿದ್ದ (1852-61). ನ್ಯೂಯಾರ್ಕಿನ ಬೆಲ್ಲೆವ್ಯೂ ಆಸ್ಪತ್ರೆಯ ವೈದ್ಯ ಕಾಲೇಜಿನಲ್ಲಿ ವೈದ್ಯಚಿಕಿತ್ಸಾಶಾಸ್ತ್ರದ ಪ್ರಾಧ್ಯಾಪಕನಾಗಿ ಸೇರಿಕೊಂಡು (1861) ಮರಣದ ತನಕ ಅಲ್ಲಿಯೆ ಸೇವೆ ಸಲ್ಲಿಸಿದ. ವ್ಯೆದ್ಯವಿಷಯಗಳನ್ನು ಕುರಿತು ಫ್ಲಿಂಟ್ ವಿಪುಲವಾಗಿ ಬರೆದಿದ್ದಾನೆ. ಅವನ ಖ್ಯಾತ ಪಠ್ಯಪುಸ್ತಕ ಗುಂಡಿಗೆಯ ರೋಗಗಳು (1859-170). ಅಮೆರಿಕದ ವೈದ್ಯಸಂಘದ ಅಧ್ಯಕ್ಷನಾಗಿದ್ದ (1883). ಎದೆಯನ್ನು  ಬೆರಳುಗಳಿಂದ ಬಡಿದು, ಅದರಿಂದೇಳುವ ಸದ್ದುಗಳನ್ನು ಆಲಿಸಿ, ರೋಗ ನಿದಾನಮಾಡುವ ವಿಧಾನದಲ್ಲಿ ಪರಿಣತನಾಗಿದ್ದು ಮಹಾಧಮನಿ (ಅಯೋರ್ಟ) ದುರ್ಬಲವಾದಾಗ ಗುಂಡಿಗೆಯ ತುದಿಯಲ್ಲಿ ಕೇಳಿಸುವ ಒಂದು ವಿಶಿಷ್ಟ ಮರ್ಮರವನ್ನು ಪತ್ತೆಹಚ್ಚಿದುದಕ್ಕೆ (1862) ಈಗಲೂ ಅವನ ಹೆಸರು ಉಳಿದಿದೆ.	
(ಡಿ.ಎಸ್.ಎಸ್)

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ